270 000 entstowwe reeds weggegooiFoto bloot ter illustrasie. (Foto: Hakan Nural/Unsplash) Die departement van gesondheid moes meer as 270 000 Covid-19-entstofdosisse sedert Mei vanjaar weggooi omdat dit glo nie meer geskik was om toegedien te word nie. Dit blyk uit die antwoord van die minister van gesondheid, Joe Phaahla, op ŉ parlementêre vraag deur die DA-LP Haseena Ismail. Volgens Phaahla is meer as 245 000 Pfizer-entstowwe weggegooi, terwyl sowat 29 000 Johnson & Johnson-dosisse tot niet gemaak is. Die departement moes glo van hierdie voorrade ontslae raak weens skade daaraan en vervaldatums wat verstryk het. ŉ Aantal van hierdie dosisse het glo ook tydens die sogenaamde Zuma-onluste in Julie verlore gegaan. Gedurende die onluste is tientalle apteke in Gauteng en KwaZulu-Natal geplunder, terwyl betogers die bedrywighede van gesondheidsdienste en inentingsfasiliteite verhinder het. Ismail sê die koste van een Pfizer-entstofdosis is na raming R308 en een Johnson & Johnson-dosis kos sowat R280. “Dit is dan gelykstaande aan om en by R83 miljoen wat by die drein af is weens meestal vermybare vermorsing.” Die DA het sedert hierdie verwikkelinge aan die lig gekom het, ŉ beroep op die departement van gesondheid gedoen om dadelik werkbare oplossings te vind vir die onnodige vermorsing van Covid-19-entstowwe. “Hierdie entstowwe is kosbaar en ons kan nie toelaat dat ŉ enkele dosis tot niet gaan nie,” sê Ismail. “Die departement moet ook sy inentingsveldtogte opskerp om die aantal dosisse wat nie gebruik word nie en verval tot die minimum te beperk. “Ons verloor nie net broodnodige entstowwe weens die vermybare vermorsing nie, maar ons mors ook miljoene rande en ondermyn die land se vermoë om die Covid-19-pandemie doeltreffend te beveg.” Toegang tot inentingsfasiliteite Die departement van gesondheid het intussen aangekondig dat Suid-Afrikaners wat teen Covid-19 ingeënt wil word, gratis na ŉ aantal klinieke en inentingsfasiliteite vervoer kan word. Die departement, in samewerking met SA Taxi en die Community Constituency Front (CCF), bied vandeesweek tydens die Vooma-inentingsweek gratis vervoer na en van ŉ aantal fasiliteite in Gauteng aan. Die Stad Kaapstad bied ook gratis ritte na fasiliteite soos dié vir pendelaars in die Atlantis-omgewing. “Ons wil hê gesinne moet hierdie feestyd veilig wees,” sê Phaahla. “Voordat jy huis toe gaan vir Kersfees, of voordat jy met vakansie vertrek, maak seker dat jy jouself en jou geliefdes om jou beskerm.”